Gedagte vir die dag: God is daarFoto: Melanie Schlenter Lees: Jesaja 43:1-4 Wanneer jy deur diep water van moeilikheid gaan, sal Ek by jou wees. Wanneer jy deur riviere gaan, sal hulle jou nie wegspoel nie. Wanneer jy deur vuur van verdrukking stap, sal jy nie verbrand nie. Die vlamme sal jou nie verteer nie. (Jesaja 43:2, NLV) Die Bybel sê nêrens dat God se kinders spanningloos en probleemloos deur die lewe sal gaan nie. Die teksvers hierbo neem dit as ’n gegewe dat mense stres op aarde sál ervaar. God beloof egter dat wanneer jy deur diep waters van moeilikheid gaan, Hy by jou sal wees en wanneer jy deur die vuur van verdrukking moet stap, Hy jou sal beskerm. Jy gáán dus op aarde stres ervaar – daarop kan jy reken. Máár wanneer dit gebeur, het jy die versekering dat God by jou sal wees; dat Hy jou teen gevare sal beskerm en jou nooit alleen sal laat nie. Die belofte dat God by jou sal wees, het die manier om jou spanning te ontlont, om jou weer rustig in sy teenwoordigheid te maak. As jy God by jou het, het jy niks anders nodig nie. Hy is genoegsaam: Hy hou jou vas en beskerm jou in tye van gevaar, Hy ondersteun jou te alle tye met sy liefde. Vertrou Hom dus om jou deur die ergste probleemsituasies te dra. Harold Sala skryf in sy boek Verwerk jou spanning, voorkom uitbranding, oorkom vrees, dat die belofte van sy teenwoordigheid in tye van stres vir jou ’n anker sal word wat jou die krag sal gee om die realiteite van die lewe in die oë te kyk. Here God, ek loof U dat U altyd by my is – ook wanneer ek in spanningsvolle en gevaarlike situasies verkeer. Dankie vir die belofte dat U daar sal wees wanneer ek deur die water van moeilikheid en die vuur van verdrukking moet gaan. Amen.